
	1.
	Noteikumu (grozījumu) projekts
 Izdarīt Ministru kabineta 2022. gada 11. janvāra noteikumos Nr. 11 "Kārtība, kādā izglītojamie tiek uzņemti vispārējās izglītības programmās un atskaitīti no tām, kā arī obligātās prasības izglītojamo pārcelšanai nākamajā klasē" (Latvijas Vēstnesis, 2022, 8. nr.; 2024, 162. nr.) šādus grozījumus:
	Iebildums
Noteikumu projekta 18.punkts paredz, ka "Izglītojamo integrē (iekļauj) vispārizglītojošajā klasē (grupā) pedagoģiski medicīniskās komisijas atzinumā ieteiktās speciālās izglītības programmas apguvei, un izglītības iestāde nodrošina, ka vispārizglītojošajā klasē (grupā) kopumā ir ne vairāk kā četri minētie izglītojamie, no kuriem ne vairāk kā viens izglītojamais ir ar garīgās attīstības traucējumiem vai ne vairāk kā viens izglītojamais ir ar smagiem garīgās attīstības traucējumiem vai vairākiem smagiem attīstības traucējumiem."
Cēsu Audzināšanas iestādē nepilngadīgajiem vispārējās izglītības programmu īsteno Cēsu 2.vakara (maiņu) vidusskola, kura nevar ievērot noteikumu projekta 18.punktā noteiktās prasības.
Šajā mācību gadā Cēsu 2.vakara (maiņu) vidusskolas 9.klasē mācības uzsāka 5 audzēkņi ar parasto pamatizglītības programmu, 1 audzēknis ar speciālās pamatizglītības programmu izglītojamajiem ar garīgās veselības traucējumiem un 2 audzēkņi ar speciālās pamatizglītības programmu izglītojamajiem ar garīgās attīstības traucējumiem.
Pagājušajā mācību gadā  Cēsu 2.vakara (maiņu) vidusskolas 2.semestrī 9.klasē mācījās 4 audzēkņi ar speciālās pamatizglītības programmu izglītojamajiem ar garīgās attīstības traucējumiem, un tikai 2 ar parasto pamatizglītības programmu. Savukārt 8.klasē mācījās 3 audzēkņi ar speciālās pamatizglītības programmu izglītojamajiem ar garīgās attīstības traucējumiem, 2 audzēkņi ar speciālās pamatizglītības programmu izglītojamajiem ar garīgās veselības traucējumiem un 2 ar parasto pamatizglītības programmu.

	2.
	Noteikumu (grozījumu) projekts
 Izdarīt Ministru kabineta 2022. gada 11. janvāra noteikumos Nr. 11 "Kārtība, kādā izglītojamie tiek uzņemti vispārējās izglītības programmās un atskaitīti no tām, kā arī obligātās prasības izglītojamo pārcelšanai nākamajā klasē" (Latvijas Vēstnesis, 2022, 8. nr.; 2024, 162. nr.) šādus grozījumus:
	Iebildums
Noteikumu projekta 19.punkts paredz, ka "Izglītojamo var iekļaut apvienotajā klasē vispārējās pamatizglītības programmas apguvei izglītības iestādēs, kurās mācību process visās klasēs tiek organizēts, izmantojot tikai alternatīvās pedagoģijas metodes, kas izglītības procesa organizēšanā paredz klašu apvienošanu, nodrošinot ne vairāk kā trīs pamatizglītības pirmā posma klašu apvienošanu. Minētais ierobežojums nav attiecināms uz šo noteikumu 16. punktu."
Šobrīd Ministru kabineta 2022.gada 11.janvāra noteikumu Nr.11 "Kārtība, kādā izglītojamie tiek uzņemti vispārējās izglītības programmās un atskaitīti no tām, kā arī obligātās prasības izglītojamo pārcelšanai nākamajā klasē" (turpmāk - Noteikumi) 19. punkts noteic, ka izglītojamo var iekļaut apvienotajā klasē vispārējās pamatizglītības programmas apguvei, nodrošinot, ka apvienotajā klasē ir izglītojamie no ne vairāk kā divām secīgām klasēm no 1. līdz 6. klasei. Minētais ierobežojums neattiecas uz šo noteikumu 16. un 17. punktā noteiktajiem gadījumiem.
Savukārt Noteikumu projekta anotācijā norādīts: "Noteikumu projekts paredz precizēt noteikumu Nr. 11 19. punktā noteiktos nosacījumus apvienoto klašu izveidošanai, nosakot, ka turpmāk apvienotās klases vispārējās pamatizglītības programmas apguvei var veidot izglītības iestādes, kurās mācību process visās klasēs tiek organizēts, izmantojot tikai alternatīvās pedagoģijas metodes, kas izglītības procesa organizēšanā paredz klašu apvienošanu, nodrošinot ne vairāk kā trīs pamatizglītības pirmā posma (1.-6.klašu) apvienošanu. Tādējādi tiks novērsta pastāvošā pretruna ar vēsturiski izveidojušos un starptautiski atzīto praksi Montesori pedagoģijas īstenošanā, ļaujot Montesori izglītības iestādēs īstenot trīs klašu apvienošanu un pilnvērtīgi nodrošināt alternatīvās pedagoģijas pieeju, veicinot izglītojamo sadarbības un pašvadītas mācīšanās prasmju apguvi un attīstību, ievērojot katra izglītojamā individuālās spējas un vajadzības.Papildus vēršama uzmanība, ka apvienoto klašu izveidošanā ir jāņem vērā arī Ministru kabineta 2018. gada 27. novembra noteikumu Nr.747 "Noteikumi par valsts pamatizglītības standartu un pamatizglītības programmu paraugiem" (turpmāk – valsts pamatizglītības standarts) pamatizglītības programmu paraugos noteiktais, proti, ka izglītības iestādei apstiprinātā pedagogu darba samaksas fonda ietvaros ir tiesības atsevišķu mācību priekšmetu apguvei dalīt klasi grupās, kā arī apvienot ne vairāk kā divu viena izglītības posma klašu izglītojamos atsevišķa mācību priekšmeta apguvei gan visās, gan daļā mācību stundu. Tāpat kā iepriekš, precizētie nosacījumi apvienoto klašu izveidošanai nebūs attiecināmi uz speciālo izglītības iestāžu un vispārējo izglītības iestāžu speciālajām klasēm.Vienlaikus, lai izglītības iestādēm būtu pietiekams laiks apzināt situāciju un turpmāk veicamo rīcību ar jau izveidotajām apvienotajām klasēm, noteikumu projektā noteikts samērīgs pārejas periods noteikumu Nr.11 19. punktā noteikto nosacījumu apvienoto klašu izveidošanai stāšanās spēkā, proti, tie stāsies spēkā no 2025.gada 1.septembra."
Latvijas Sodu izpildes kodeksa 61.3 pantā, citā starpā, ir noteikts notiesāto sociālās rehabilitācijas līdzeklis – izglītošana – notiesātā iesaistīšana vispārējās un profesionālās izglītības programmās.
Ieslodzījuma vietās vispārējās izglītības programmas īsteno:
1) Cēsu 2. vakara (maiņu) vidusskola, kas ir Cēsu Audzināšanas iestādes nepilngadīgajiem struktūrvienība;
2) pašvaldību izglītības iestādes, ar kurām ieslodzījuma vietas noslēdz sadarbības līgumus.
Ieslodzījuma vietu pārvalde jau 2022. gada 25. novembrī, cita starpā, Izglītības un zinātnes ministrijai adresētajā vēstulē Nr.N-1-2022-18826 "Par turpmāko vispārējās izglītības programmu īstenošanu ieslodzījuma vietās" norādīja, ka turpmākā sadarbība ar izglītības iestādēm, kas īsteno vispārējās izglītības programmas ieslodzījuma vietās ir problemātiska, tai skaitā saistībā ar Noteikumos ietverto normatīvo regulējumu attiecībā uz apvienoto klašu izveidošanu. Pamatojoties uz Noteikumu 19. punktā noteikto, ne 7.-9. klašu posmā, ne 10.-12. klašu posmā nav iespējams veidot apvienotās klases. Minētā iemesla dēļ 2022./2023. mācību gadā netika īstenotas vispārējās izglītības programmas Liepājas cietuma ieslodzītajām personām. 2023./2024. mācību gadā Liepājas cietumā vispārējās izglītības programmas uz Sadarbības līguma pamata īstenoja Talsu novada vidusskola (attālināti izmantojot platformu "Moodle"), bet līgums netika pagarināts un 2024./2025. mācību gadā Liepājas cietumā vispārējās izglītības programmas netiek īstenotas. 2024./2025. mācību gadā vispārējās izglītības programmas netiek īstenotas arī Valmieras cietumā, jo  uz 2024. gada 1. septembri nevarēja nokomplektēt plānotās klases. Līdz ar to, ieslodzītajām personām minētajās ieslodzījuma vietās ir ierobežotas Latvijas Republikas Satversmes 112. pantā noteiktās tiesības uz izglītību.
Norādāms, ka Izglītības un zinātnes ministrija, atbildot uz Ieslodzījuma vietu pārvaldes 2022. gada 25. novembra vēstuli Nr.N-1-2022-18826, 2023.gada vēstulē Nr.4-10e/22/3609 "Par izglītības nodrošināšanu",cita starpā, norādīja: " [..] saistībā ar jautājumu par klašu apvienošanu vēršam uzmanību uz Ministru kabineta 2018.gada 27.novembra noteikumos Nr.747 "Noteikumi par valsts pamatizglītības standartu un pamatizglītības programmu paraugiem" noteikto, ka izglītības iestādei apstiprinātā pedagogu darba samaksas fonda ietvaros ir tiesības atsevišķu mācību priekšmetu apguvei dalīt klasi grupās, kā arī apvienot ne vairāk kā divu viena izglītības posma klašu skolēnus atsevišķa mācību priekšmeta apguvei gan visās, gan daļā mācību stundu. Tomēr, ņemot vērā 2022. gada 21. decembrī starpinstitucionālās tikšanās laikā izteiktos viedokļus, ministrija turpinās diskusijas, lai izvērtētu minēto Ministru kabineta noteikumu pilnveides nepieciešamību – gan par pedagogu darba samaksas nosacījumiem, gan jautājumiem, kas saistīti ar klašu apvienošanu."

Ievērojot minēto, noteikumu projektā nepieciešams ietvert tiesisko regulējumu, paredzot, ka izglītības iestādes, kuras īsteno vispārējās izglītības programmas ieslodzījuma vietās, var iekļaut apvienotajā klasē 1-6. klases, 7.-9. klases un 10.-12. klases skolēnus.

